stanford-oval/wikipedia huggingface dataset:
Ṭur ʿAbdin

Tur Abdinin sijainti Etelä-Turkissa.
Ṭur ʿAbdin on historiallinen ja kulttuurillinen alue kalkkikivitasangolla Kaakkois-Turkissa Mardinin maakunnassa; se rajautuu pohjoisessa ja idässä Tigris-jokeen, etelässä Mesopotamian tasankoon ja lännessä nykyiseen Mardinin kaupunkiin. Alue on ollut kristinuskon tärkeä keskus jo varhaiskeskiajalta lähtien, ja siellä sijaitsee lukuisia muinaisia kirkkoja ja luostareita.
Ṭur ʿAbdinin keskus oli alkujaan Ḥaḥin (turk. Anıtlı) kylä, mutta myöhemmin Mor Gabrielin luostari nousi merkittävimmäksi hengelliseksi keskukseksi ja hiippakunnan keskuspaikaksi. Vaikka alue on kuulunut muslimivaltioihin 600-luvulta asti, väestön enemmistö oli vielä 1900-luvulla syyrialaiskristittyjä, ja nykyään vähälukuinen kristitty kansanryhmä puhuu edelleen uusaramealaisiin murteisiin kuuluvaa turoyon kieltä. Alueen nimi tarkoittaa syyriaksi "Jumalan palvelijoiden vuorta".
Historiansa aikana Ṭur ʿAbdin on kärsinyt voimakkaasti muun muassa mongolien ja kurdien hyökkäyksistä sekä etenkin vuoden 1915 assyrialaisten kansanmurhasta. Pyhänä vuorena ja ortodoksisten luostareiden keskittymänä Ṭur ʿAbdinia on kutsuttu myös "idän Athokseksi".
Venäläinen viittomakieli

| Venäläinen viittomakieli |
| --- | --- |
Oma nimi:  русский жестовый язык
Tiedot
Alue:   Venäjä
Puhujia:  120 000
Kielitieteellinen luokitus
Kielikunta:  viittomakielet
Kieliryhmä:  ranskalaiset viittomakielet
ISO 639-3:  rsl
 Ohje 
Venäläinen viittomakieli (ven. русский жестовый язык) on Venäjän kuurojen yhteisön käyttämä viittomakieli. Venäjän vuoden 2010 väestönlaskessa 120 528 ihmistä ilmoitti puhuvansa kieltä, ja erään arvion mukaan puhujia olisi koko maailmassa noin 148 700. Pääosa kielen puhujista asuu Venäjällä, mutta jonkin verran puhujia on myös entisissä neuvostotasavalloissa Ukrainassa, Valko-Venäjällä, Kazakstanissa, Uzbekistanissa, Tadžikistanissa, Moldovassa ja Virossa. Joitain venäläisen viittomakielen puhujia asuu myös Yhdysvalloissa, Saksassa ja Israelissa, ja he ovat venäläisiä maahanmuuttajia tai näiden jälkeläisiä. Kielellä on ollut virallisen viestintäkielen asema Venäjällä vuodesta 2012 eteenpäin.
Venäläisen viittomakielen ajatellaan yleensä kuuluvan ranskalaisten viittomakielten kielikuntaan, mutta näkemystä on myös kyseenalaistettu, sillä kielten sukulaisuudesta ei ole varmoja todisteita, ja vaikka Venäjän ensimmäiset viittomakielen opettajat tulivatkin 1800-luvulla Ranskasta ja Itävallasta, heidän opetusmetodeistaan ja -kielistään ei tiedetä paljoakaan.
Suurin osa kielen puhujista on kaksikielisiä ja osaa viittomakielen lisäksi yhteisön puhuttua kieltä joko suullisessa tai kirjallisessa muodossa. Venäläisen viittomakielen lisäksi on olemassa venäjän kielen viitottu muoto eli "käännetty viittomakieli", joka käyttää sellaisenaan puhutun venäjän kielioppia, eli on venäjän kielen manuaalisesti koodattu muoto. Viitottua venäjää käytetään usein virallisissa ja muodollisemmissa yhteyksissä.
Ukraina yleisurheilun Euroopan-mestaruuskilpailuissa

| Sija |        |        |        | Yhteensä |
| --- | --- | --- | --- | --- |
| 13. | 20 | 29 | 17 | 66 |
Ukraina on osallistunut yleisurheilun ulkoratojen täyden ohjelman Euroopan-mestaruuskilpailuihin vuodesta 1994 lähtien. Maa on saavuttanut yhteensä 66 mitalia, joista 20 on kultaa. EM-kisojen mitalitilastossa se on 13. sijalla.
Ukrainan menestynein EM-kisaurheilija on kolmiloikassa kultaa vuosina 2010, 2012 ja 2014 voittanut Olha Saladuh’a. Kaksinkertaisia Euroopan-mestareita ovat kuulantyönnössä kultaa vuosina 1994 ja 1998 voittanut Vita Pavlyš, kultaa pikaviestissä vuonna 2010 ja 200 metrillä vuonna 2012 voittanut Marija Rjemjen sekä 800 metrin juoksussa kultaa vuosina 2016 ja 2018 voittanut Natalija Pryštšepa. Ukrainan menestyksekkäin yksittäinen kilpailutapahtuma oli vuoden 1994 kisojen miesten kuulantyöntö, jossa maa sai kolmoisvoiton.
Ukrainan menestys kisoittain

| Kisapaikka ja -vuosi | Kulta | Hopea | Pronssi | Yhteensä | Sijoitus mitalitilastossa |
| --- | --- | --- | --- | --- | --- |
| 1994 Helsinki | 3 | 6 | 3 | 12 | 5. |
| 1998 Budapest | 3 | 2 | 1 | 6 | 6. |
| 2002 München | 3 | 3 | 1 | 7 | 6. |
| 2006 Göteborg | 0 | 1 | 2 | 3 | 21. |
| 2010 Barcelona | 2 | 4 | 1 | 7 | 7. |
| 2012 Helsinki | 4 | 5 | 6 | 15 | 3. |
| 2014 Zürich | 2 | 5 | 1 | 8 | 7. |
| 2016 Amsterdam | 1 | 0 | 0 | 1 | 17. |
| 2018 Berliini | 2 | 3 | 2 | 7 | 10. |
| Yhteensä | 20 | 29 | 17 | 66 | 13. |
Guinealainen viittomakieli

| Guinealainen viittomakieli> Tiedot |
| --- | --- |
Alue:   Guinea
Puhujia:  528
Kielitieteellinen luokitus
Kielikunta:  viittomakielet
 Ohje 
Guinealainen viittomakieli on Guinean kuurojen käyttämä viittomakieli. Kieli joko perustuu tai on vähintään saanut voimakkaita vaikutteita amerikkalaisesta viittomakielestä, minkä lisäksi siinä on piirteitä ranskalaisesta viittomakielestä.
Vuonna 2008 kieltä käytti 528 Guinean kaikkiaan noin 6 000 kuurosta.
Dyyni (kirjasarja)

Dyyni on Frank Herbertin kirjoittama tieteisromaanien sarja. Sen ensimmäinen osa Dyyni (engl. Dune) julkaistiin vuonna 1965, ja Herbert itse kirjoitti sille viisi jatko-osaa. Herbertin kuoleman jälkeen hänen poikansa Brian Herbert on jatkanut sarjaa yhdessä Kevin J. Andersonin kanssa.
Ensimmäisen romaanin tapahtumat sijoittuvat galaktiseen imperiumiin noin 23 000 vuoden päähän, ja koko romaanisarjan tapahtumat kattavat kaiken kaikkiaan noin 30 000 vuotta (noin 15 000 vuotta ennen Dyynin tapahtumia ja saman verran sen jälkeen). Galaktinen imperiumi käsittää koko tunnetun maailmankaikkeuden.
Kirjasarja on saanut nimensä aavikkoplaneetta Arrakisilta, jota kutsutaan myös Dyyniksi. Arrakis on useimpien Dyyni-romaanien keskeinen tapahtumapaikka.
Dyynin maailma > Yhteiskunta

Dyynin yhteiskunta on feodalistinen. Sen huipulla on keisari, jonka vasalleina yksittäiset aatelissuvut (”huoneet”, engl. Houses) hallitsevat osia valtakunnasta. Poliittista ja taloudellista valtaa käyttää myös Maaneuvosto, joka koostuu tärkeimpien sukujen edustajista. Muita merkittäviä vaikuttajia ovat monopoliasemassa olevat CHOAM (tähtienvälinen kaupankäynti) ja Avaruuskilta (avaruusmatkailu). Merkittävä vallankäyttäjä on myös Bene Gesserit -sisarkunta, joka tavallisesti toimii kulissien takana ja yrittää manipuloida tapahtumia omien tarkoitusperiensä mukaisesti. Feodaalinen yhteiskuntarakenne on ollut käytössä koko Corrinojen hallituskauden ajan (noin 10 000 vuotta), eivätkä sen periaatteet muutu, kun Atreidesit nousevat hallitsijoiksi. Suurin ero on, että Atreidesit ovat sanan täydessä merkityksessä absoluuttisia itsevaltiaita, koska he säätelevät "rohdon" (engl. Spice) jakelua.
Corrinojen aikana sotilaallista mahtia edustivat keisarin komentamat sardaukar-joukot, jotka olivat pelättyjä koko imperiumissa. Atreidesien noustua valtaan sardaukarit lakkautettiin, mutta Atreideseilla oli käytössään yhtä tehokkaita sotilaita: aluksi Arrakisin fremenit ja myöhemmin ”kalapuhujat” (engl. fish speakers).
Dyynin yhteiskunnan teknologia on alhaisella tasolla, sillä Butlerin jihadin seurauksena kaikki ”ajattelevat koneet” (= tietokoneet) on kielletty. Koneet ovat sallittuja, kunhan ne vain eivät jäljittele ihmismieltä. Tämä tilanne säilyy koko romaanisarjan ajan lukuun ottamatta Legends of Dune -trilogiaa, jossa kerrotaan, miten tämä kielto ylipäätään syntyi.
Dyynin koko maailma perustuu melanssi-rohtoon, joka on tunnetun maailmankaikkeuden arvokkain aine. Se pidentää elinikää, parantaa sairauksia ja joillain yksilöillä myös laajentaa henkisiä kykyjä. Ilman rohtoa nopea tähtienvälinen matkailu ei ylipäätään olisi edes mahdollista tai matkat planeettojen välillä kestäisivät kuukausia – tosiasiallisesti koko imperiumi romahtaisi, koska yhteyksiä ei voitaisi ylläpitää. Rohtoa löytyy vain Arrakis-planeetalta. Dyynissä Paul Atreides sanookin, että se joka hallitsee rohtoa, hallitsee koko maailmankaikkeutta. Kun Paul on ottanut haltuunsa Arrakisin, hän hallitsee samalla koko maailmankaikkeutta.
Dyynin maailma > Planeetat > Arrakis

Koko Arrakis-planeettaa (Dyyni) peittää hiekka-aavikko. Hiekkaerämaan syvyyksissä elävät valtavat hiekkamadot synnyttävät kallisarvoista "rohtoa" (engl. Spice), jota kaikki tavoittelevat. Rohto on addiktoiva, mutta euforisen olon tuottava hallusinogeeni, joka myös jatkuvasti nautittuna pidentää ikää sekä antaa käyttäjälle kykyjä nähdä tulevaisuuteen. Rohdon avulla Killan navigaattorit osaavat ohjata avaruusaluksia mielensä avulla vaarallisten alueiden läpi. Rohto hallitsee Keisarikuntaa. Joka hallitsee Dyyniä, kontrolloi rohtoa.
Teokset > Alkuperäisen sarjan romaanit

Frank Herbert ehti kirjoittaa kuusi romaania Dyynistä:
Dune (1965, suom. Dyyni, kolmena niteenä 1982–1983)
Dune Messiah (1969, suom. Dyynin Messias, 1987)
Children of Dune (1976, suom. Dyynin lapset, 2023)
God Emperor of Dune (1981)
Heretics of Dune (1984)
Chapterhouse Dune (1985)
Brian Herbert ja Kevin J. Anderson jatkoivat Frank Herbertin aloittamaa tarinaa romaaneilla:
Hunters of Dune (2006)
Sandworms of Dune (2007)
Ne perustuvat Frank Herbertin suunnitteleman 7. romaanin muistiinpanoihin, jotka löytyivät 11 vuotta Herbertin kuoleman jälkeen. Herbertin ja Andersonin mukaan Sandworms of Dune olisi ajallisesti viimeinen Dyyni-romaani.
Teokset > Täydentävät romaanit

Brian Herbert ja Kevin J. Anderson ovat lisäksi kirjoittaneet romaaneja, jotka täydentävät alkuperäisen sarjan tapahtumia tai käsitteitä.
Heidän ensimmäinen trilogiansa oli Prelude to Dune (”Dyynin alkusoitto”), joka käsitteli tapahtumia juuri ennen Frank Herbertin Dyyniä:
Dune: House Atreides (1999)
Dune: House Harkonnen (2000)
Dune: House Corrino (2001)
Toinen trilogia Legends of Dune (”Dyynin legendat”) sijoittuu aikaan noin 10 000 vuotta ennen Dyyniä ja kertoo ihmisten kapinasta ajattelevia koneita vastaan (”Butlerin jihad”):
Dune: The Butlerian Jihad (2002)
Dune: The Machine Crusade (2003)
Dune: The Battle of Corrino (2004)
Kolmas romaanikokonaisuus on nimeltään Heroes of Dune (”Dyynin sankarit”) ja se käsittelee Herbertin alkuperäisten romaanien väliin jääviä ajanjaksoja. Vuoteen 2009 mennessä näistä on ilmestynyt kaksi osaa:
Paul of Dune (2008)
Winds of Dune (2009)
Suunnitteilla on vielä kaksi osaa The Throne of Dune ja Leto of Dune.lähde tarkemmin?
Neljännessä romaanitrilogiassa Great Schools of Dune kerrotaan suurten koulujen muodostamisesta: Bene Gesserit, Mentaatit, Suk-lääkärit, Avaruuskilta ja Killan navigaattoreiden koulut.
The Sisterhood of Dune (2012).
Populaarikulttuuri

Yhtye Iron Maiden on myös tehnyt kappaleen ”To Tame A Land”, joka perustuu Dyyni-romaaneihin.
Romaanien suomennokset

Romaanisarjasta on suomennettu kolme ensimmäistä osaa. Alun perin kolmena osana julkaistu Dyyni julkaistiin yhtenä niteenä 2021.
Dyyni. Ensimmäinen osa: Dyyni.  ((Dune, 1965.) Suomentanut Anja Toivonen. Suomennoksen tarkistanut Ari Koskinen. Sci-fi-sarja)  Helsinki:  WSOY, 1982.  ISBN 951-0-11376-X
Dyyni. Toinen osa: Muad’Dib.  ((Dune, 1965.) Suomentanut Anja Toivonen. Suomennoksen tarkistanut Ari Koskinen. Sci-fi-sarja)  Helsinki:  WSOY, 1983.  ISBN 951-0-11575-4
Dyyni. Kolmas osa: Profeetta.  ((Dune, 1965.) Suomentanut Anja Toivonen. Suomennoksen tarkistanut Ari Koskinen. Sci-fi-sarja)  Helsinki:  WSOY, 1983.  ISBN 951-0-11994-6
Dyynin Messias.  ((Dune Messiah, 1969.) Suomentanut Hilkka Pekkanen)  Helsinki:  WSOY, 1987.  ISBN 951-0-14536-X
Dyynin lapset.  ((Children of Dune, 1976.) Suomentanut Natasha Vilokkinen)  Helsinki:  WSOY, 2023.  ISBN 978-951-0-49968-9
Sovitukset

Dyyni – David Lynchin käsikirjoittama ja ohjaama elokuva vuodelta 1984
Frank Herbert's Dune – kolmiosainen televisiosarja vuodelta 2000
Frank Herbert's Children of Dune – kolmiosainen televisiosarja vuodelta 2003
Dyyni – Denis Villeneuven ohjaama elokuva vuodelta 2021
Dyyni: Osa kaksi – Denis Villeneuven elokuva vuodelta 2024
Aiheesta muualla

Wikimedia Commonsissa on kuvia tai muita tiedostoja aiheesta .
Hari Kunzru: Dune, 50 years on: how a science fiction novel changed the world. The Guardian 3.7.2015. (englanniksi)
Deutsche Post

| Deutsche Post AG |
| --- | --- |

Yritysmuoto:  Aktiengesellschaft (osakeyhtiö)
Osake:  FWB: DHL
Markkina-arvo:  53,44 mrd. € (31.12.2023)
ISIN:  DE0005552004
Perustettu:  1995
Toimitusjohtaja:  Frank Appel
Puheenjohtaja:  Nikolaus von Bomhard
Kotipaikka:  Bonn, Saksa
Toiminta-alue:  maailmanlaajuinen
Toimiala:  logistiikka
Liikevaihto:   81,8 mrd. € (2023)
Liikevoitto:   6,3 mrd. € (2023)
Nettotulos:   3,7 mrd. € (2023)
Henkilöstö:   594 396 (31.12.2023)
Kotisivu:  group.dhl.com
Infobox OKVirheellinen NIMI-arvo: 
Aiemmin yritys käytti nimeä Deutsche Post DHL Group.
Deutsche Post AG on saksalainen maailmanlaajuisesti toimiva logistiikka-alan konserni, joka käyttää liiketoiminnassaan nimeä DHL Group. Se on maailman suurin kuriiriyhtiö. Yrityksen osake on listattu Frankfurtin pörssissä.
Deutsche Postin suurin yksittäinen omistaja on Saksan valtio-omisteinen KfW-pankkikonserni, joka kesäkuussa 2024 omisti 16,99 prosenttia yhtiön osakkeista.
Historia

Deutsche Post AG syntyi vuonna 1995, kun Saksan valtio-omisteinen Deutsche Bundespost jaettiin kolmeen erilliseen yhtiöön, jotka muutettiin osakeyhtiömuotoiseksi. Vuonna 1999 Deutsche Post hankki sveitsiläisen logistiikkayhtiö Danzasin.
Frankfurtin pörssiin Deutsche Post AG listautui 20. marraskuuta 2000. Yhtiön listautumisanti oli vuoden suurin Saksassa.
Deutsche Post AG oli hankkinut vähemmistöosuuden DHL:stä 1998, minkä jälkeen yhteistyö yhtiöiden välillä alkoi tiivistyä. Neuvottelujen jälkeen Deutsche Post sai luvan enemmistöosuuden hankkimisesta yhtiössä vuoden 2002 alussa. Heinäkuussa 2002 Deutsche Post hankki vielä Lufthansa Cargon 25 %:n osuuden DHL:stä, minkä jälkeen se omisti yhtiöstä jo 75 prosenttia. DHL:stä tuli Deutsche Postin kokonaan omistama tytäryhtiö joulukuussa 2002.
Liiketoiminta

Konsernin liiketoiminta jakautuu kahden brändin kesken, joista Deutsche Post on Euroopan suurimpia postipalvelujen tarjoaja, ja DHL-brändin alla puolestaan toimii konsernin kuriiri-, rahti- ja hankintaketjun johtamiseen liittyvät liiketoiminnat. DHL:llä on myös verkkokaupan logistiikkaratkaisuihin erikoistunut e-commerce -yksikkö.
Aiheesta muualla

Kuvia tai muita tiedostoja aiheesta Deutsche Post Wikimedia Commonsissa
Etusivu DHL Group. (englanniksi, saksaksi)
| n k  DAX-indeksi |
| --- | --- |
 Adidas  Airbus Group  Allianz  BASF  Bayer  Beiersdorf  BMW  Brenntag  Commerzbank  Continental  Covestro   Daimler Truck  Deutsche Bank  Deutsche Börse  Deutsche Post  Deutsche Telekom  E.ON  Fresenius  Hannover Rueckversicherung  HeidelbergCement  Henkel  Infineon Technologies  Mercedes-Benz Group  Merck  MTU Aero Engines  Munich Re  Porsche  Porsche Automobile Holding  Qiagen  Rheinmetall  RWE  SAP  Sartorius  Siemens  Siemens Energy  Siemens Healthineers  Symrise  Volkswagen  Vonovia  Zalando 
Päivitetty: 4. tammikuuta 2024
| n k  Euro Stoxx 50 |
| --- | --- |
 Adidas  Adyen  Ahold Delhaize  Air Liquide  Airbus  Allianz  Anheuser-Busch InBev  ASML Holding  AXA  BBVA  BASF  Bayer  BMW  BNP Paribas  Danone  Deutsche Börse  Deutsche Telekom  DHL Group  Enel  Eni  EssilorLuxottica  Ferrari  Flutter Entertainment  Hermès  Iberdrola  Inditex  Infineon Technologies  ING Group  Intesa Sanpaolo  Kering  L'Oréal  LVMH  Mercedes-Benz  Munich Re  Nokia  Nordea  Pernod Ricard  Prosus  Safran  Saint-Gobain  Sanofi  Santander  SAP  Schneider Electric  Siemens  Stellantis  TotalEnergies  Vinci  UniCredit  Volkswagen 
Päivitetty: 18. syyskuuta 2023
Sambian kielet

| Sambian kielet |
| --- | --- |
 Englanninkielisiä kylttejä Lusakassa.
Virallinen:  englanti
Tunnustetut:  bemba, njandža, lozi, tonga, kaonde, luvale, lunda
Viittomakielet:  sambialainen viittomakieli
Näppäimistöasettelu:  QWERTY 
Sambia on monikielinen maa, jossa puhutaan 38 alkuperäiskieltä ja yhdeksää ei-alkuperäiskieltä. Sambian virallinen kieli ja yleisimmin käytetty toinen kieli on englanti, jota puhuu äidinkielenään vain kaksi prosenttia maan väestöstä; maan seitsemän virallisesti tunnustettua alueellista kieltä ovat bemba, njandža, lozi, tonga, kaonde, luvale ja lunda. Väestönlaskennan mukaan Sambian puhutuimmat alkuperäiskielet ovat 35 prosentin puhuma bemba, 20 prosentin puhuma njandža, 12 prosentin puhuma tonga ja kuuden prosentin puhuma lozi.
Sambian pääkaupungissa Lusakassa käytetään lingua francana njandžan kaupunkimurretta; kieltä käytetään myös laajasti toisena kielenä kaikkialla Sambiassa. Myös maan suurin alkuperäiskieli bemba toimii yleiskielenä joillain alueilla. Maakunnittain kielten puhuma-alueet jakautuvat siten, että Luoteisessa maakunnassa valtakielenä on lunda, Läntisessä maakunnassa lozi, Eteläisessä maakunnassa tonga, Lusakan maakunnassa ja Itäisessä maakunnassa njandža ja kaikissa muissa maakunnissa bemba.
Vuonna 2018 oli 86,7 prosenttia sambialaisista osasi lukea, mikä on suuri kasvu vuoden 2000 68 prosentista. Naisten lukutaitoisuus on jonkin verran alhaisempaa kuin miesten. Sambian noin 16 000 kuuroa käyttävät viittomakielenään omaa sambialaista viittomakieltään.
Benjamin Stendahl

Benjamin Stendahl (s. 20. kesäkuuta 1999 Espoo) on suomalainen pikajuoksija. Hänen päälajinsa on 400 metrin juoksu. Stendahl edustaa Porvoon Akillesta. Vuoteen 2018 asti hän edusti Esbo IF:ää. Hänen valmentajansa on Lars Fagerholm.
Kalevan Kisoissa hän on saavuttanut pronssia 400 metrillä vuonna 2024. Viestijuoksun SM-kilpailussa hän on saavuttanut pronssia 4 × 100 metrillä vuonna 2018 ja 4 × 400 metrillä vuonna 2022.
Aikuisten Suomi–Ruotsi-maaottelussa Stendahl sijoittui 400 metrillä viidenneksi vuonna 2024 ja 400 metrin aitajuoksussa neljänneksi samana vuonna. 4 × 400 metrin viestissä hän sijoittui toiseksi 2022 ja 2024.
Henkilökohtaiset ennätykset

Ulkoradat
| Laji | Aika | Paikka | Päivä |
| --- | --- | --- | --- |
| 100 m | 11,11 | Riihimäki | 23.7.2024 |
| 200 m | 21,85 | Maarianhamina | 20.8.2022 |
| 300 m | 35,64 | Porvoo | 22.7.2021 |
| 400 m | 47,57 | Helsinki | 30.8.2024 |
| 800 m | 1.59,65 | Vantaa | 6.9.2023 |
| 400 m aidat | 52,37 | Helsinki | 31.8.2024 |
Sisäradat
| Laji | Aika | Paikka | Päivä |
| --- | --- | --- | --- |
| 60 m | 7,32 | Espoo | 8.2.2025 |
| 200 m | 22,28 | Helsinki | 1.2.2025 |
| 300 m | 35,44 | Jyväskylä | 29.1.2025 |
| 400 m | 48,96 | Kuortane | 22.2.2025 |
| 300 m aidat | 37,94 | Tampere | 11.2.2024 |
Espanja yleisurheilun Euroopan-mestaruuskilpailuissa

| Sija |        |        |        | Yhteensä |
| --- | --- | --- | --- | --- |
| 11. | 26 | 21 | 31 | 78 |
Espanja on yleisurheilun ulkoratojen täyden ohjelman Euroopan-mestaruuskilpailujen viimeisimpien vuosien menestyneimpiä maita. Kisahistorian ensimmäisinä vuosikymmeninä se ei menestynyt, sillä se saavutti ensimmäiset pistesijansa vasta vuonna 1966 ja ensimmäisen mitalinsa vuonna 1978. Vuoden 2002 kisoissa se sijoittui mitalitilastossa toiseksi. Kaikkiaan maa on saavuttanut 26 kultamitalia ja yhteensä 78 mitalia. Koko EM-kisahistorian mitalitilastossa se on 11. sijalla. Vuoden 2010 EM-kilpailuja isännöi espanjalaiskaupunki Barcelona.
Espanjan EM-kisahistorian ainoa kolminkertainen kultamitalisti on korkeushyppääjä Ruth Beitia. Kaksinkertaisia kultamitalisteja ovat kävelijä Francisco Javier Fernández ja kestävyysjuoksijat Marta Domínguez ja Nuria Fernández. Maan kultamitaleista yhdeksän on peräisin sileiltä kestävyysjuoksumatkoilta, viisi keskimatkoilta, yksi pikajuoksusta, yksi estejuoksusta, yksi aitajuoksusta, kolme korkeushypystä sekä kuusi kävelystä.
Espanjan EM-menestys kisoittain

Espanja joutui odottamaan ensimmäistä EM-mitaliaan pitkään. Budapestissa 1966 se saavutti vasta ensimmäiset pistesijansa, kun Carlos Perez sijoittui maratonilla neljänneksi, Ignacio Sola seiväshypyssä viidenneksi ja Alberto Esteban 800 metrin juoksussa seitsemänneksi. Helsingissä 1971 maan pisteurheilijat olivat 5 000 metrin juoksussa viidenneksi sijoittunut Javier Alvarez Salgado, 10 000 metrin juoksussa viidenneksi sijoittunut Mariano Haro Cisneros sekä maratonilla kahdeksanneksi päätynyt Agustin Fernandez. Roomassa 1974 Luis Sarrian, Juan Sarrasquetan, Miguel Arnaun ja José Luis Sanchez Paraison muodostama joukkue sijoittui 4 × 100 metrin viestijuoksussa kuudenneksi, Carmen Valero naisten 1 500 metrin juoksussa seitsemänneksi ja Mariano Haro Cisneros 10 000 metrillä kahdeksanneksi. Vasta Prahassa 1978 Espanja sai ensimmäisen EM-mitalinsa, kun Jorge Llopart voitti kultaa 50 kilometrin kävelyssä.
| Kisavuosi ja -paikka | Kulta | Hopea | Pronssi | Yhteensä | Sijoitus mitalitilastossa |
| --- | --- | --- | --- | --- | --- |
| 1934–1974 | 0 | 0 | 0 | 0 | – |
| 1978 Praha | 1 | 0 | 0 | 1 | 10. |
| 1982 Ateena | 1 | 2 | 2 | 5 | 6. |
| 1986 Stuttgart | 1 | 0 | 2 | 3 | 8. |
| 1990 Split | 0 | 2 | 0 | 2 | 11. |
| 1994 Helsinki | 3 | 2 | 4 | 9 | 6. |
| 1998 Budapest | 2 | 1 | 4 | 7 | 9. |
| 2002 München | 6 | 3 | 6 | 15 | 2. |
| 2006 Göteborg | 3 | 3 | 5 | 11 | 4. |
| 2010 Barcelona | 2 | 2 | 2 | 6 | 9. |
| 2012 Helsinki | 2 | 1 | 2 | 5 | 8. |
| 2014 Zürich | 2 | 1 | 3 | 6 | 8. |
| 2016 Amsterdam | 3 | 4 | 1 | 8 | 6. |
| Yhteensä | 26 | 21 | 31 | 78 | 11. |
Espanjan menestyneimmät EM-kisaurheilijat

| Urheilija | Kulta | Hopea | Pronssi | Yhteensä | Vuodet | Lajit |
| --- | --- | --- | --- | --- | --- | --- |
| Ruth Beitia | 3 | 0 | 0 | 2 | 2012–2016 | korkeushyppy |
| Marta Domínguez | 2 | 0 | 1 | 3 | 1998–2006 | 5 000 metrin juoksu |
| Francisco Javier Fernández | 2 | 0 | 1 | 3 | 1998–2006 | 20 kilometrin kävely |
| Nuria Fernández | 2 | 0 | 0 | 2 | 2010–2012 | 1 500 metrin juoksu |
| José Manuel Martínez | 1 | 2 | 0 | 3 | 2002–2010 | 10 000 metrin juoksu, maraton |
| Jesús España | 1 | 2 | 0 | 3 | 2006–2016 | 5 000 metrin juoksu, puolimaratonin joukkuekilpailu |
| José Marín | 1 | 1 | 0 | 2 | 1982 | 20 kilometrin kävely, 50 kilometrin kävely |
| Isaac Viciosa | 1 | 1 | 0 | 2 | 1994–1998 | 1 500 metrin juoksu, 5 000 metrin juoksu |
| Reyes Estévez | 1 | 1 | 0 | 2 | 1998–2002 | 1 500 metrin juoksu |
| Abel Anton | 1 | 0 | 1 | 2 | 1994 | 5 000 metrin juoksu, 10 000 metrin juoksu |
| Fermín Cacho | 1 | 0 | 1 | 2 | 1994–1998 | 1 500 metrin juoksu |
| Jorge Llopart | 1 | 0 | 0 | 1 | 1978 | 50 kilometrin kävely |
| Marí Cruz Díaz | 1 | 0 | 0 | 1 | 1986 | 10 kilometrin kävely |
| Martín Fiz | 1 | 0 | 0 | 1 | 1994 | maraton |
| Glory Alozie | 1 | 0 | 0 | 1 | 2002 | 100 metrin aitajuoksu |
| Alberto García | 1 | 0 | 0 | 1 | 2002 | 5 000 metrin juoksu |
| Antonio Jiménez | 1 | 0 | 0 | 1 | 2002 | 3 000 metrin estejuoksu |
| Arturo Casado | 1 | 0 | 0 | 1 | 2010 | 1 500 metrin juoksu |
| Miguel Ángel López | 1 | 0 | 0 | 1 | 2014 | 20 kilometrin kävely |
| Ilias Fifa | 1 | 0 | 0 | 1 | 2016 | 5 000 metrin juoksu |
| Bruno Hortelano | 1 | 0 | 0 | 1 | 2016 | 200 metrin juoksu |
Aiheesta muualla

Espanjan EM-kisahistoriaa (Arkistoitu – Internet Archive) Espanjan yleisurheiluliitto (espanjaksi)
Allamaye Halina

| Allamaye Halina |
| --- | --- |
 2024
Tšadin pääministeri
 24. toukokuuta 2024 alkaen  
Edeltäjä:  Succès Masra
Henkilötiedot
Syntynyt: 1. tammikuuta 1967 (ikä 58) Mayo-Kebbi Est
Tiedot
Puolue:  sitoutumaton
Koulutus:  kansainvälisten suhteiden maisteri
Tutkinnot:  N'Djamenan yliopisto Kamerunin kansainvälisten suhteiden instituutti
Allamaye Halina (s. 1967) on tšadilainen diplomaatti ja poliitikko, joka toimii maan pääministerinä toukokuusta 2024 alkaen. Sitä ennen hän oli Tšadin Kiinan-suurlähettiläs.
Halina syntyi Mayo-Kebbi Estin maakunnassa Etelä-Tšadissa tammikuussa 1967. Hän on suorittanut kandidaatin tutkinnon historiasta ja maantiedosta N'Djamenan yliopistosta ja kansainvälisten suhteiden maisterin tutkinto
Kamerunin kansainvälisten suhteiden instituutissa.
Halina on toiminut sekä isä Idriss Débyn että poika Mahamat Débyn presidentinhalllinnossa yhteensä 13 vuoden ajan.
Halinan ensimmäinen hallitus erosi vuoden 2025 alussa, mutta presidentti nimitti Halinan johtamaan myös uutta hallitusta.